title: A Tanács (KKBP) 2019/135 határozata (2019. január 28.) a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló 2011/72/KKBP határozat módosításáról

text:
                  29.1.2019

                  HU

                  Az Európai Unió Hivatalos Lapja

                  L 25/23

         A TANÁCS (KKBP) 2019/135 HATÁROZATA
         (2019. január 28.)
         a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló 2011/72/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2011. január 31-én elfogadta a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló 2011/72/KKBP határozatot (1).

                     (2)

                     A 2011/72/KKBP határozat felülvizsgálata alapján a korlátozó intézkedéseket 2020. január 31-ig meg kell hosszabbítani, valamint egy személy vonatkozásában törölni kell a jegyzékben szereplő bejegyzést.

                     (3)

                     A 2011/72/KKBP határozatot ezért ennek megfelelően módosítani kell,

               ELFOGADTA EZT A HATÁROZATOT:

            1. cikk
            A 2011/72/KKBP határozat a következőképpen módosul:

                        1.

                        Az 5. cikk helyébe a következő szöveg lép:

                           „5. cikk
                           Ez a határozat 2020. január 31-ig alkalmazandó. A határozatot folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, e határozat szükség szerint megújítható vagy módosítható.”

                        2.

                        A melléklet az e határozat mellékletének megfelelően módosul.

            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2019. január 28-án.

                  a Tanács részéről

                  az elnök

               P. DAEA

            (1)  A Tanács 2011/72/KKBP határozata (2011. január 31.) a tunéziai helyzet tekintetében egyes személyekkel és szervezetekkel szemben hozott korlátozó intézkedésekről (HL L 28., 2011.2.2., 62. o.).

            MELLÉKLET
            A 2011/72/KKBP határozat mellékletében a 28., Mohamed Marouen Ben Ali Ben Mohamed MABROUK-ra vontkozó bejegyzést törölni kell.


title: A Tanács (EU) 2019/136 határozata (2019. január 28.) az Európai Unió és Japán közötti gazdasági partnerségi megállapodás által létrehozott bor munkacsoportban a Japánból származó borászati termékeknek az Európai Unióba irányuló importjára vonatkozó tanúsítványokra alkalmazandó formanyomtatványokra és az öntanúsításra vonatkozó módozatokra tekintettel az Európai Unió által képviselendő álláspontról

text:
                  29.1.2019

                  HU

                  Az Európai Unió Hivatalos Lapja

                  L 25/25

         A TANÁCS (EU) 2019/136 HATÁROZATA
         (2019. január 28.)
         az Európai Unió és Japán közötti gazdasági partnerségi megállapodás által létrehozott bor munkacsoportban a Japánból származó borászati termékeknek az Európai Unióba irányuló importjára vonatkozó tanúsítványokra alkalmazandó formanyomtatványokra és az öntanúsításra vonatkozó módozatokra tekintettel az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:

                     (1)

                     Az Európai Unió és Japán közötti gazdasági partnerségi megállapodást (1) (a továbbiakban: a megállapodás) az Unió az (EU) 2018/1907 (2) tanácsi határozattal kötötte meg. A határozat 2019. február 1-jén lép hatályba.

                     (2)

                     A megállapodás 2.28. cikkének 1. bekezdése értelmében a Japán jogszabályainak és egyéb rendelkezéseinek megfelelően hitelesített tanúsítvány – ideértve az illetékes japán hatóság által felhatalmazott termelő által kiállított öntanúsítványt is – elegendő bizonyítékul szolgál annak igazolására, hogy teljesülnek a Japánból származó borászati termékeknek az Európai Unióba irányuló importjára és az ott történő értékesítésére vonatkozó, a megállapodás 2.25., a 2.26. vagy a 2.27. cikkében hivatkozott előírások.

                     (3)

                     A megállapodás 2.28. cikkének 2. bekezdése értelmében a bor munkacsoport határozat útján fogadja el az említett cikk 1. bekezdése végrehajtásának módozatait, különös tekintettel az alkalmazandó formanyomtatványokra, és a tanúsítványon feltüntetendő információkra.

                     (4)

                     A megállapodás 2.35. cikkének 2(a) albekezdése úgy rendelkezik, hogy az öntanúsításra vonatkozó módozatokat a bor munkacsoport fogadja el.

                     (5)

                     A megállapodás 2.35. cikkének 3. bekezdése értelmében a bor munkacsoport első ülését a megállapodás hatálybalépésének napján tartja.

                     (6)

                     A bor munkacsoport 2019. február 1-jei első ülésén elfogadja a Japánból származó borászati termékeknek az Unióba irányuló importjára vonatkozó tanúsítványokra alkalmazandó formanyomtatványokról és az öntanúsításra vonatkozó módozatokról szóló határozatot a megállapodás hatékony végrehajtásának lehetővé tétele és ezáltal a Japánból származó borászati termékek behozatalának egyszerűsítése érdekében. A tervezett formák és az öntanúsításra vonatkozó tervezett módozatok összhangban vannak azokkal az uniós szakpolitikákkal, amelyek a kereskedelem elősegítésére és a csalás megelőzése terén folytatott együttműködésre irányulnak az Unióval megállapodást kötött harmadik országokkal.

                     (7)

                     Helyénvaló meghatározni a bor munkacsoportban az Unió által képviselendő álláspontot.

                     (8)

                     Ezért a borászati munkacsoportban az Unió által képviselendő álláspontnak a csatolt határozattervezeten kell alapulnia,

               ELFOGADTA EZT A HATÁROZATOT:

            1. cikk
            A bor munkacsoport első ülésén az Unió által képviselendő álláspont az e határozathoz csatolt határozattervezeten alapul.

            2. cikk
            Ez a határozat az elfogadásának napján lép hatályba.

            Kelt Brüsszelben, 2019. január 28-án.

                  Tanács részéről

                  az elnök

               P. DAEA

            (1)  HL L 330., 2018.12.27., 3. o.

            (2)  A Tanács (EU) 2018/1907 határozata (2018. december 20.) az Európai Unió és Japán közötti gazdasági partnerségi megállapodás megkötéséről (HL L 330., 2018.12.27., 1. o.).

            TERVEZET
            AZ EU–JAPÁN BOR MUNKACSOPORT 1/2019 SZ. HATÁROZATA
            (…)
            a Japánból származó borászati termékeknek az Európai Unióba irányuló importjára vonatkozó tanúsítványokra alkalmazandó formanyomtatványok és az öntanúsításra vonatkozó módozatok elfogadásáról
            A BOR MUNKACSOPORT,
            tekintettel az Európai Unió és Japán közötti gazdasági partnerségi megállapodásra és különösen annak 2.28. és 2.35. cikkére,
            mivel:

                        (1)

                        Az Európai Unió és Japán közötti gazdasági partnerségi megállapodás (a továbbiakban: a megállapodás) 2019. február 1-jén lép hatályba.

                        (2)

                        A megállapodás 22.4. cikke létrehozza a – többek között a megállapodás C. szakaszának és 2-E. mellékletének hatékony végrehajtásáért és működéséért felelős – bor munkacsoportot.

                        (3)

                        A megállapodás 2.28. cikkének 1. bekezdése értelmében a Japán jogszabályainak és egyéb rendelkezéseinek megfelelően hitelesített tanúsítvány – ideértve az illetékes japán hatóság által felhatalmazott termelő által kiállított öntanúsítványt is – elegendő bizonyítékul szolgál annak igazolására, hogy teljesülnek a Japánból származó borászati termékeknek az Európai Unióba irányuló importjára és az ott történő értékesítésére vonatkozó, a megállapodás 2.25., a 2.26. vagy a 2.27. cikkében hivatkozott előírások.

                        (4)

                        A megállapodás 2.28. cikkének 2 a) albekezdése értelmében a tanúsítványokra alkalmazandó formanyomtatványokat és a tanúsítványon feltüntetendő információkat a megállapodás 22.4. cikke alapján létrehozott bor munkacsoport határozatával kell elfogadni.

                        (5)

                        A megállapodás 2.35. cikkének 2(a) albekezdése értelmében az öntanúsításra vonatkozó módozatokat a bor munkacsoport fogadja el,

                  ELFOGADTA EZT A HATÁROZATOT:

               1. cikk

                  (1)   A Japán jogszabályainak és egyéb rendelkezéseinek megfelelően hitelesített tanúsítványokra alkalmazandó formanyomtatványt e határozat I. melléklete tartalmazza.

                  (2)   Az illetékes japán hatóság által felhatalmazott termelők által kiállított öntanúsítványokra alkalmazandó formanyomtatványt e határozat II. melléklete tartalmazza.

                  (3)   Az illetékes japán hatóság által felhatalmazott termelők által végzett öntanúsításra vonatkozó módozatokat e határozat III. melléklete tartalmazza.

               2. cikk
               Ez a határozat az elfogadásának napján lép hatályba.

                     a bor munkacsoport részéről

                     […]

            I. MELLÉKLET

            Szövege kép

               A NATIONAL RESEARCH INSTITUTE OF BREWING (NRIB) ÁLTAL KIÁLLÍTOTT, A JAPÁNBÓL SZÁRMAZÓ BORÁSZATI TERMÉKEKNEK AZ EURÓPAI UNIÓBA IRÁNYULÓ IMPORTJÁRA VONATKOZÓ TANÚSÍTVÁNYMINTA (1)
               1. Exportőr (teljes név és cím)
               Kibocsátó harmadik ország: JAPÁN
               Egyszerűsített VI 1 sorszám (2):
               OKMÁNY BOR, SZŐLŐLÉ VAGY SZŐLŐMUST EURÓPAI UNIÓBA IRÁNYULÓ IMPORTJÁHOZ
               2. Címzett (név és cím)
               3. Vámbélyegző (csak az EU-n belüli hivatalos használatra)
               4. Szállítóeszköz és szállítási adatok (3)
               5. A kirakodás helye (ha eltér a 2. rovatban feltüntetett helytől)
               6. Az importált termék leírása (4)
               7. Mennyiség l-ben/hl-ben/kg-ban
               8. Tárolóedények száma (5)
               9. Tanúsítvány
               „A fent leírt terméket közvetlen emberi fogyasztásra szánják, és megfelel az Európai Unió és Japán közötti gazdasági partnerségi megállapodás 2. fejezetének C. szakaszában engedélyezett meghatározásoknak és borászati eljárásoknak.”
               A termelő neve és címe:
               Az illetékes hatóság teljes neve és címe: Hely és dátum:
               National Research Institute of Brewing
               Japán pénzügyminisztériumának felügyelete alatt
               3–7–1, Kagamiyama, Higashihiroshima, Hirosima, Japán
               Az illetékes hatóság bélyegzője:
               Az illetékes hatóság tisztviselőjének aláírása, neve és beosztása:
               (1) Az Európai Unió és Japán közötti gazdasági partnerségi megállapodás 2.28. cikkével összhangban
               (2) Ez az NRIB által a tételhez rendelt nyomonkövetési szám.
               (3) Beírandó: az EU-ba való belépés helyéig történő szállítás módja; határozza meg a szállítás módját (hajó, légi stb.); adja meg a hajó nevét stb.
               (4) Adja meg az alábbi információkat:
               — kereskedelmi megnevezés, ahogy az a címkén szerepel (mint például a termelő és a borvidék neve, a márkanév stb.);
               — a származási ország neve: [„Japán” beírandó];
               — adott esetben a földrajzi árujelző neve;
               — térfogatszázalékban kifejezett tényleges alkoholtartalom;
               — a termék színe (csupán a következők egyikét jelölje meg: „vörös”, „rozé”, „rózsaszín” vagy „fehér”);
               — a Kombinált Nómenklatúra-kód (KN-kód).
               (5) Tárolóedényen a 60 liternél kevesebb bort tartalmazó tárolóeszköz értendő. A tárolóedények száma adott esetben megegyezhet a palackok számával.

            Szövege kép

               Hozzárendelés (szabad forgalomba bocsátás és kivonatok kiállítása)
               Mennyiség
               10. A szabad forgalomba bocsátásra vonatkozó vámokmány és a kivonat száma és kelte
               11. A címzett teljes neve és címe (kivonat)
               12. Az illetékes hatóság bélyegzője
               Rendelkezésre álló
               Hozzárendelt
               Rendelkezésre álló
               Hozzárendelt
               Rendelkezésre álló
               Hozzárendelt
               13. További észrevételek

            II. MELLÉKLET

            Szövege kép

               A JAPÁNBÓL SZÁRMAZÓ BORÁSZATI TERMÉKEKNEK AZ EURÓPAI UNIÓBA IRÁNYULÓ IMPORTJÁRA VONATKOZÓ ÖNTANÚSÍTÁSI TANÚSÍTVÁNYMINTA (1)
               1. Exportőr (teljes név és cím)
               Kibocsátó harmadik ország: JAPÁN
               Egyszerűsített VI 1 sorszám (2):
               OKMÁNY BOR, SZŐLŐLÉ VAGY SZŐLŐMUST EURÓPAI UNIÓBA IRÁNYULÓ IMPORTJÁHOZ
               2. Címzett (név és cím)
               3. Vámbélyegző (csak az EU-n belüli hivatalos használatra)
               4. Szállítóeszköz és szállítási adatok (3)
               5. A kirakodás helye (ha eltér a 2. rovatban feltüntetett helytől)
               6. Az importált termék leírása (4)
               7. Mennyiség l-ben/hl-ben/kg-ban
               8. Tárolóedények száma (5)
               9. Tanúsítvány
               „A fent leírt terméket közvetlen emberi fogyasztásra szánják, és megfelel az Európai Unió és Japán közötti gazdasági partnerségi megállapodás 2. fejezetének C. szakaszában engedélyezett meghatározásoknak és borászati eljárásoknak. A terméket olyan termelő állította elő, aki a Japán Nemzeti Adóhatóság [National Tax Agency of Japan] által biztosított egyéni bortermelői engedéllyel, valamint a National Research Institute of Brewing (NRIB) által az öntanúsításra vonatkozóan megadott egyéni engedéllyel rendelkezik. A termelő az NRIB felügyelete és ellenőrzése alatt áll.”
               Az engedéllyel rendelkező termelő neve, címe és nyilvántartási száma/engedélyszáma:
               Az illetékes hatóság teljes neve és címe: Hely és dátum:
               National Research Institute of Brewing
               Japán pénzügyminisztériumának felügyelete alatt
               3–7–1, Kagamiyama, Higashihiroshima, Hirosima, Japán
               Az engedéllyel rendelkező termelő bélyegzője: Az engedéllyel rendelkező termelő aláírása:
               (1) Az Európai Unió és Japán közötti gazdasági partnerségi megállapodás 2.28. cikkével összhangban.
               (2) Ez a National Research Institute of Brewing (NRIB) által a tételhez rendelt nyomonkövetési szám.
               (3) Beírandó: az EU-ba való belépés helyéig történő szállítás módja; határozza meg a szállítás módját (hajó, légi stb.); adja meg a hajó nevét stb.
               (4) Adja meg az alábbi információkat:
               — kereskedelmi megnevezés, ahogy az a címkén szerepel (mint például a termelő és a borvidék neve, a márkanév stb.);
               — a származási ország neve: [„Japán” beírandó];
               — adott esetben a földrajzi árujelző neve;
               — térfogatszázalékban kifejezett tényleges alkoholtartalom;
               — a termék színe (csupán a következők egyikét jelölje meg: „vörös”, „rozé”, „rózsaszín” vagy „fehér”);
               — a Kombinált Nómenklatúra-kód (KN-kód).
               (5) Tárolóedényen a 60 liternél kevesebb bort tartalmazó tárolóeszköz értendő. A tárolóedények száma adott esetben megegyezhet a palackok számával.

            Szövege kép

               10. ELEMZŐ JELENTÉS (a fent leírt termék analitikai jellemzőinek ismertetése)
               SZŐLŐMUST ÉS SZŐLŐLÉ ESETÉBEN:
               Nincs szükség információkra
               BOR ÉS RÉSZBEN ERJEDT SZŐLŐMUST ESETÉBEN:
               — Tényleges alkoholtartalom térfogatszázalékban:
               MINDEN TERMÉKNÉL:
               — Összes kén-dioxid-tartalom:
               — Összes savtartalom:
               Az engedéllyel rendelkező termelő bélyegzője: Hely és dátum:
               Az engedéllyel rendelkező termelő aláírása, neve és beosztása:

            Szövege kép

               Hozzárendelés (szabad forgalomba bocsátás és kivonatok kiállítása)
               Mennyiség
               11. A szabad forgalomba bocsátásra vonatkozó vámokmány és a kivonat száma és kelte
               12. A címzett teljes neve és címe (kivonat)
               13. Az illetékes hatóság bélyegzője
               Rendelkezésre álló
               Hozzárendelt
               Rendelkezésre álló
               Hozzárendelt
               Rendelkezésre álló
               Hozzárendelt
               14. További észrevételek

            III. MELLÉKLET
            Az öntanúsításra vonatkozó módozatok

                        1.

                        A Japán pénzügyminisztériumának felügyelete alatt álló National Research Institute of Brewing

                                    a)

                                    egyénileg jelöli ki azokat a japán termelőket, akik engedélyt kapnak az Európai Unió és Japán közötti gazdasági partnerségi megállapodás 2.28. cikkében említett öntanúsítvány kiállítására;

                                    b)

                                    felügyeli és ellenőrzi az engedéllyel rendelkező termelőket; valamint

                                    c)

                                    értesíti az Európai Uniót:

                                                —

                                                évente kétszer, januárban és júliusban az engedéllyel rendelkező termelők nevéről és címéről a hivatalos nyilvántartási számukkal együtt; és

                                                —

                                                késedelem nélkül az engedéllyel rendelkező termelők nevének vagy címének valamennyi változásáról, illetve az engedéllyel rendelkező termelő engedélyének visszavonásáról.

                        2.

                        Az Európai Unió késedelem nélkül közzéteszi és aktualizálja a „Harmadik országok illetékes hatóságai, kijelölt laboratóriumai, valamint az EU-ba irányuló borimportra vonatkozó VI-1 okmányok kiállítására feljogosított bortermelők és feldolgozók” című jegyzékben felsorolt, engedéllyel rendelkező termelők nevét és címét. Ez a jegyzék az Európai Bizottság hivatalos honlapján érhető el:
                        ec.europa.eu/agriculture/sites/agriculture/files/wine/lists/06.pdf


title: Az Európai Központi Bank (EU) 2019/137 határozata (2019. január 23.) az eurorendszer egységes piaci infrastruktúra kapuja (ESMIG) telekommunikációs szolgáltatóinak kiválasztásáról (EKB/2019/2)

text:
                  29.1.2019

                  HU

                  Az Európai Unió Hivatalos Lapja

                  L 25/34

         AZ EURÓPAI KÖZPONTI BANK (EU) 2019/137 HATÁROZATA
         (2019. január 23.)
         az eurorendszer egységes piaci infrastruktúra kapuja (ESMIG) telekommunikációs szolgáltatóinak kiválasztásáról (EKB/2019/2)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre,
         tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. és 12.1. cikkére, valamint 17., 18. és 22. cikkére,
         mivel:

                     (1)

                     Az eurorendszer egységes piaci infrastruktúra kapuja (ESMIG) azon T2-T2S konszolidációs projekt részeként létrehozandó technikai összetevő, amely összevonja a közvetlenül csatlakoztatott piaci szereplőknek az eurorendszer által biztosított valamennyi piaci infrastruktúrához való hozzáférését. Az ESMIG e résztvevőknek egyetlen műszaki struktúrát biztosít a TARGET2 (T2), ideértve a TARGET azonnali fizetési kiegyenlítési (TIPS) szolgáltatást, a TARGET2-Securities (T2S), az eurorendszer fedezetkezelési rendszere (ECMS) és esetleges más eurorendszerbeli piaci infrastruktúra szolgáltatások és alkalmazások eléréséhez.

                     (2)

                     A 2018. április 23-24. között tartott ülésén a Piaci Infrastruktúra Testület úgy határozott, hogy a Deutsche Bundesbank, a Banco de España, a Banque de France és a Banca d'Italia (a továbbiakban: szolgáltató NKB-k) megteszik az ahhoz szükséges lépéseket, hogy legfeljebb három telekommunikációs szolgáltatót lehessen kiválasztani az ESMIG-hez való csatlakoztatási szolgáltatások nyújtására, illetve hogy a Banca d'Italia vezeti majd le a kiválasztási eljárást.

                     (3)

                     Az ülésen a Piaci Infrastruktúra Testület úgy határozott továbbá, hogy a Banca d'Italia látja el az eurorendszer gyakorlati feladatait a kiválasztási eljárás folyamán. Arról is határozott, hogy a Piaci Infrastruktúra Testület feladata lesz a választótestület tagjainak kijelölése, mivel az eurorendszer központi bankjai lesznek felelősek a kiválasztási követelmények meghatározásáért és a választótestület kiválasztási követelmények alapján hozott döntésének eredményéért. A Banca d'Italia lesz felelős a kiválasztási eljárás megfelelő lefolytatásáért, valamint a kiválasztási eljárással kapcsolatos egyedi felelőssége elválik a szolgáltató NKB-knak a 2. szint–3. szint közötti megállapodások alapján fennálló felelősségétől.

                     (4)

                     A kiválasztási eljárás célja az, hogy telekommunikációs szolgáltatókat bízzanak meg az előre meghatározott csatlakoztatási szolgáltatások olyan csoportjával, amelynek alapján az ESMIG telekommunikációs szolgáltatók megtervezik, létrehozzák, átadják és üzemeltetik a közvetlenül csatlakoztatott piaci szereplők és az eurorendszer piaci infrastruktúrái között üzleti információk biztonságos cseréjére szolgáló csatlakoztatási megoldásokat az ESMIG útján.

                     (5)

                     Az ESMIG telekommunikációs szolgáltatók kiválasztási eljárása a felhatalmazott központi bank székhelye szerinti tagállam nemzeti jogába átültetett 2014/23/EU európai parlamenti és tanácsi irányelv (1) hatálya alá tartozik.

                     (6)

                     A Kormányzótanács kijelölte a Banca d'Italiát az ESMIG telekommunikációs szolgáltatók kiválasztási eljárásának lefolytatására.

                     (7)

                     A Banca d'Italia elfogadta a kijelölést, és megerősítette hajlandóságát az ezzel a határozattal összhangban történő eljárásra,

               ELFOGADTA EZT A HATÁROZATOT:

            1. cikk
            Fogalommeghatározások
            E határozat alkalmazásában a következő fogalommeghatározásokat kell alkalmazni:
            a)   „Piaci Infrastruktúra Testület”: az az irányító testület, amelynek feladata a Kormányzótanács támogatása annak biztosítása révén, hogy a készpénz-kiegyenlítés, értékpapír-kiegyenlítés és fedezetkezelés területén az eurorendszer piaci infrastruktúráit és platformjait a Központi Bankok Európai Rendszere (KBER) Szerződésben rögzített célkitűzéseivel, a KBER üzleti igényeivel, a technológiai fejlődéssel, valamint a mindenkori szabályozói és felvigyázói követelményekkel összhangban tartsák fenn és fejlesszék tovább;
            b)   „ESMIG telekommunikációs szolgáltató”: olyan telekommunikációs szolgáltató, amely koncessziós szerződést írt alá csatlakoztatási szolgáltatások nyújtására;
            c)   „csatlakoztatási szolgáltatások”: az ESMIG-hez való olyan közvetlen telekommunikációs csatlakozás, amelyet egy közvetlenül csatlakoztatott piaci szereplő igényel egy ESMIG telekommunikációs szolgáltatótól abból a célból, hogy igénybe vehesse az eurorendszerbeli piaci infrastruktúra szolgáltatásokat vagy azokkal kapcsolatos feladatokat végezhessen;
            d)   „koncesszió”: az eurorendszerbeli központi bankok által valamely telekommunikációs szolgáltatóra átruházott jog, amely alapján a közvetlenül csatlakoztatott piaci szereplők számára előre meghatározott csatlakoztatási szolgáltatások csoportját nyújtja, amelynek alapján az ESMIG telekommunikációs szolgáltató megtervezi, létrehozza, átadja és üzemelteti a közvetlenül csatlakoztatott piaci szereplők és az eurorendszerbeli piaci infrastruktúrák között, elektronikus adatok biztonságos cseréjére szolgáló csatlakoztatási megoldásokat az ESMIG útján;
            e)   „választótestület”: három szakértőből álló testület, amely a felhatalmazott központi bank két képviselőjéből (ideértve az elnököt is), valamint egy eurorendszerbeli központi bank egy képviselőjéből áll, akik mindegyikét a Piaci Infrastruktúra Testület jelöli és hivatalosan a felhatalmazott központi bank nevezi ki;
            f)   „eurorendszerbeli központi bank”: az Európai Központi Bank (EKB), vagy valamely olyan tagállam nemzeti központi bankja, amelynek pénzneme az euro;
            g)   „2. szint–3. szint közötti megállapodás”: az a szolgáltatási és üzemeltetési megállapodás, amelyet a Piaci Infrastruktúra Testület és a szolgáltató NKB-k tárgyalnak meg, a Kormányzótanács hagy jóvá, és azt követően az eurorendszerbeli központi bankok és a szolgáltató NKB-k írnak alá. A megállapodásnak tartalmaznia kell a további részleteket a szolgáltató NKB-k, a Piaci Infrastruktúra Testület és az eurorendszerbeli központi bankok feladatai és felelőssége vonatkozásában;
            h)   „közvetlenül csatlakoztatott piaci szereplő”: olyan jogalany, amely jogosult eurorendszerbeli piaci infrastruktúrával elektronikus adatok cseréjére;
            i)   „felhatalmazott központi bank”: olyan tagállam nemzeti központi bankja, amelynek pénzneme az euro, amelyet a Kormányzótanács kijelöl az ESMIG telekommunikációs szolgáltatók kiválasztási eljárásnak lefolytatására, és amelyet az eurorendszerbeli központi bankok felhatalmaztak a kiválasztott résztvevőkkel kötendő koncessziós szerződések eurorendszerbeli központi bankok nevében és érdekében történő aláírására;
            j)   „eurorendszerbeli piaci infrastruktúra szolgáltatások”: az eurorendszerbeli központi bankok piaci infrastruktúrái által nyújtott szolgáltatások, amelyek magukban foglalják a TARGET szolgáltatásokat (ideértve a T2 szolgáltatást, a TARGET azonnali fizetési kiegyenlítési (TIPS) szolgáltatást és a TARGET2-Securities (T2S) szolgáltatást), az eurorendszer fedezetkezelési rendszerét (ECMS) és az eurorendszerbeli piaci infrastruktúrák által nyújtandó más szolgáltatásokat, platformokat és alkalmazásokat a készpénz-kiegyenlítés, értékpapír-kiegyenlítés és fedezetkezelés területén;
            k)   „koncessziós szerződés”: a felhatalmazott központi bank székhelye szerinti tagállam nemzeti jogának hatálya alá tartozó olyan megállapodás, amelyet a Piaci Infrastruktúra Testület javasol és a Kormányzótanács hagy jóvá, és amely meghatározza az eurorendszerbeli központi bankok és az adott ESMIG telekommunikációs szolgáltató kölcsönös jogait és kötelezettségeit;
            l)   „kiválasztott résztvevő”: az ESMIG telekommunikációs szolgáltatók kiválasztási eljárásában az a résztvevő, amelynek odaítélték a koncessziós szerződést;
            m)   „hirdetmény”: a kiválasztási eljárásnak a felhatalmazott központi bank által a 3. cikk (2) bekezdésének e) pontjával összhangban közzéteendő hirdetménye;
            n)   „odaítélési szabályok”: a kiválasztási eljárásra irányadó, a közzéteendő kiválasztási intézkedések részét képező részletes szabályok;
            o)   „kiválasztási intézkedések”: az odaítélés bejelentése, a hirdetmény, valamint az odaítélési szabályok, illetve azok mellékletei és függelékei;
            p)   „hálózatelfogadási teszt”: az ESMIG telekommunikációs szolgáltató által a koncessziós szerződés aláírását követően elvégzendő teszt, amelynek célja az általa ajánlott megoldás alapvető funkcionális, ellenálló képességi és biztonsági követelményeknek való megfelelőségének igazolása;
            q)   „éles bekapcsolás napja”: az a nap, amelyen az első eurorendszerbeli piaci infrastruktúra megkezdi a csatlakoztatási szolgáltatások rendes használatát.

            2. cikk
            A felhatalmazott központi bank

               (1)   A Banca d'Italia a Kormányzótanács által arra kijelölt eurorendszerbeli központi bank, hogy lefolytassa az ESMIG telekommunikációs szolgáltatók kiválasztási eljárását és aláírja a kiválasztott résztvevőkkel kötendő koncessziós szerződéseket e határozattal összhangban.

               (2)   A felhatalmazott központi bank az eurorendszerbeli központi bankok érdekében az alábbi tevékenységeket végzi:

                           a)

                           megtervezi a kiválasztási eljárást, és megszövegezi a kiválasztási intézkedéseket és valamennyi vonatkozó dokumentációt a 3. cikk (2) bekezdésének b) pontjával összhangban;

                           b)

                           saját nevében és javára és az eurorendszerbeli központi bankok javára lefolytatja az ESMIG telekommunikációs szolgáltatók kiválasztási eljárását a választótestülettel teljes mértékben együttműködve, rendelkezésre bocsátva az annak biztosításához szükséges anyagi és humánerőforrásokat, hogy a kiválasztási eljárás megfeleljen a székhelye szerinti tagállam nemzeti jogának; és

                           c)

                           a választótestület döntésének megfelelően aláírja a koncessziós szerződéseket az ESMIG telekommunikációs szolgáltatók teljes létszámával, ami egyidejűleg háromnál több nem lehet a 4. cikk (1) bekezdésével összhangban;

                           d)

                           képviseli az eurorendszerbeli központi bankokat az ESMIG telekommunikációs szolgáltatókkal és harmadik felekkel szemben, és kezeli a koncessziós szerződéseket a 4. cikk (5) bekezdésével összhangban.

            3. cikk
            Kiválasztási és odaítélési feltételek

               (1)   A felhatalmazott központi bank az ESMIG telekommunikációs szolgáltatók kiválasztási eljárását a 2014/23/EU irányelv felhatalmazott központi bank székhelye szerinti tagállam nemzeti jogába való átültetésének megfelelően folytatja le. Az ESMIG telekommunikációs szolgáltatók teljes száma egyidejűleg nem haladhatja meg a hármat.

               (2)   A kiválasztási eljárás lefolytatása során a felhatalmazott központi bank különösen a következő feltételeket tartja be:

                           a)

                           a felhatalmazott központi bank a koncessziók odaítélése tekintetében nyilvános eljárást folytat le, amelyen bármely érdekelt gazdasági szereplő ajánlatot nyújthat be;

                           b)

                           valamennyi kiválasztási intézkedést az eurorendszerbeli központi bankok és a felhatalmazott központi bank együttesen készíti elő, és azokat a Piaci Infrastruktúra Testület hagyja jóvá;

                           c)

                           az ESMIG telekommunikációs szolgáltatókat a közvetlenül csatlakoztatott piaci szereplők számára nyújtandó szolgáltatások standard csomagjáért felszámított, lehető legalacsonyabb ár alapján kell kiválasztani, a Piaci Infrastruktúra Testület által jóváhagyott modell alapján; valamennyi kiválasztási intézkedést angol nyelven kell közzétenni. A felhatalmazott központi bank a hirdetményt saját hivatalos nyelvén is közzéteheti. A kiválasztási eljárás résztvevői ajánlataikat és valamennyi alátámasztó dokumentációt angol nyelven nyújtják be;

                           d)

                           a felhatalmazott központi bank feltünteti a hirdetményben, hogy a kiválasztási eljárást saját nevében, illetve saját és az eurorendszerbeli központi bankok érdekében folytatja le;

                           e)

                           a felhatalmazott központi bank a hirdetményt legalább az alábbi lapokban közzéteszi: a) az Európai Unió Hivatalos Lapja; b) a felhatalmazott bank székhelye szerinti tagállam nemzeti hivatalos lapja; c) két nemzeti újság; valamint d) a Financial Times és a The Economist. A kiválasztási intézkedéseket a felhatalmazott központi bank honlapján kell közzétenni. A hirdetményt az EKB honlapján is közzé kell tenni a felhatalmazott központi bank honlapjára mutató linkkel együtt annak érdekében, hogy elérhető legyen valamennyi kiválasztási intézkedés;

                           f)

                           a felhatalmazott központi bank válaszol a kiválasztási eljárásban az olyan felvilágosítás iránti kérelmekre, amelyeket a hirdetményben meghatározott e-mail címre küldtek. A felhatalmazott központi bank és az EKB minden általános érdekű választ közzétesz a saját honlapján;

                           g)

                           a választótestület tagjait a Piaci Infrastruktúra Testület jelöli, és azokat a felhatalmazott központi bank nevezi ki hivatalosan, az ajánlattételi időszak vége után azonnal;

                           h)

                           a választótestület tagjai kötelesek a Piaci Infrastruktúra Testület által jóváhagyott összeférhetetlenségi nyilatkozat aláírására;

                           i)

                           a felhatalmazott központi bank végzi el a kiválasztási eljárás gyakorlati feladatait;

                           j)

                           a választótestület többek között megvizsgálja az adminisztratív dokumentációt, illetve dönt a részvételi követelményeknek nem megfelelő résztvevők kiválasztási eljárásból való kizárásáról. A választótestület a kiválasztási intézkedésekben meghatározott szabályok szerint értékeli a kirívóan alacsony árú ajánlatokat. A választótestület a kiválasztási eljárásból nem kizárt résztvevőket a gazdasági ajánlataik szerinti növekvő sorrendbe rangsorolja;

                           k)

                           a felhatalmazott központi bank hivatalosan tájékoztatja a résztvevőket a választótestület valamennyi döntéséről, biztonságos és gyors írásbeli kommunikációs eszközök használatával.

               (3)   Miután a választótestület a (3) bekezdés j) pontjával összhangban rangsorolta a résztvevőket (odaítélési javaslat), a felhatalmazott központi bank saját felelősségére elvégez egy belső megfelelőségi ellenőrzést annak igazolására, hogy a kiválasztási eljárás megfelelően zajlott-e le. Ezen ellenőrzés sikeres befejezését követően a felhatalmazott központi bank dönt a végső odaítélésről és ellenőrzi, hogy minden kiválasztott résztvevő megfelel-e a részvételi követelményeknek, illetve hogy nyilatkozataik valósak-e. Amennyiben a megfelelőségi ellenőrzés sikertelen, a végső odaítélést el kell halasztani, és a felhatalmazott központi bank minden annak biztosításához szükséges intézkedést megtesz a székhelye szerinti tagállam nemzeti joga alapján, hogy a szabálytalanságot orvosolja és hogy új megfelelőségi ellenőrzésre kerüljön sor és azt sikeresen befejezzék. A felhatalmazott központi bank, mint a székhelye szerinti tagállam nemzeti joga szerinti szerződő fél függetlenségének sérelme nélkül konzultálhat a Piaci Infrastruktúra Testülettel a szabálytalanságok megszüntetésével összefüggő politikai kérdésekről.

               (4)   A kiválasztási eljárásból eredő valamennyi jog és kötelezettség tekintetében a felhatalmazott központi bank a saját nevében, illetve a saját és az eurorendszerbeli központi bankok érdekében jár el. A felhatalmazott központi bank jelentést tesz a Piaci Infrastruktúra Testületnek a kiválasztási eljárás helyzetéről, és az őt mint a székhelye szerinti tagállam nemzeti joga szerinti szerződő felet megillető függetlenség sérelme nélkül konzultál a Piaci Infrastruktúra Testülettel a projekttervet hátrányosan érintő bármely esemény felmerülésekor.

               (5)   A felhatalmazott központi bank viseli a kiválasztási eljárás során felmerült saját költségeit.

            4. cikk
            Koncessziós szerződés

               (1)   Miután a felhatalmazott központi bank a fenti feltételeknek megfelelően lezárta a kiválasztási és odaítélési eljárásokat, a felhatalmazott központi bank megtesz minden szükséges előkészítő intézkedést annak érdekében, hogy az eurorendszerbeli központi bankok nevében és érdekében meg tudja kötni a koncessziós szerződést a kiválasztott résztvevőkkel. Ebből a célból az eurorendszerbeli központi bankok felhatalmazzák a felhatalmazott központi bankot a koncessziós szerződés aláírására, az eurorendszerbeli központi bankok nevében és javára történő eljárásról szóló külön meghatalmazás alapján (nyilvános megbízás).

               (2)   A koncessziós szerződés aláírását követően az ESMIG telekommunikációs szolgáltató elvégzi a hálózatelfogadási tesztet. Amennyiben az ESMIG telekommunikációs szolgáltató nem hajtja végre sikeresen a hálózatelfogadási tesztet, a koncessziós szerződés megszűnik. Ilyen helyzetben a felhatalmazott központi bank a kiválasztási eljárás azon résztvevőjének ítéli oda a koncessziót, amely a rangsorban a kiválasztott résztvevő után következik, az eredeti koncessziós szerződés feltételeivel azonos feltételek mellett és azon ajánlat alapján, amelyet a rangsorban következő résztvevő benyújtott a kiválasztási eljárás során.

               (3)   A következő bekezdések sérelme nélkül a kiválasztási eljárásban odaítélt koncesszió az éles bekapcsolás napjától számított tíz évig tart annak lehetővé tétele érdekében, hogy az ESMIG telekommunikációs szolgáltató számára megtérüljenek a szolgáltatás megvalósítása érdekében eszközölt befektetések, és a befektetett tőke hozamot tudjon termelni, figyelembe véve a konkrét szerződéses célkitűzések teljesítése érdekében eszközölt befektetéseket is.

               (4)   Amennyiben egy ESMIG telekommunikációs szolgáltatóval kötött koncessziós szerződés az eredeti időtartama előtt, de a sikeres hálózatelfogadási tesztet követően szűnik meg, a Piaci Infrastruktúra Testület mérlegelése alapján vagy nem ítél oda helyettesítő koncessziós szerződést, felajánlja azt a kiválasztási eljárás azon résztvevőjének, amely a rangsorban a kiválasztott résztvevő után következik, vagy ha a rangsor nem teszi lehetővé az előző választási lehetőséget, új koncessziós szerződést ítél oda egy másik telekommunikációs szolgáltatónak a felhatalmazott központi bank által lefolytatandó, új kiválasztási eljárást követően. Az új koncessziós szerződés időtartama tíz év.

               (5)   A felhatalmazott központi bank az eurorendszerbeli központi bankokat jogosult képviselni az ESMIG telekommunikációs szolgáltatókkal és harmadik felekkel szemben a csatlakoztatási szolgáltatások tekintetében, valamint folyamatosan jogosult a koncessziós szerződések kezelésére az eurorendszerbeli központi bankok nevében és érdekében; többek között az eurorendszerbeli központi bankok jogainak és kötelezettségeinek bírósági eljárások során is történő érvényesítésével, többek között szerződésszegés, kártérítés, felmondás, illetve a szerződés megtámadása vagy más módosításai esetében. A felhatalmazott központi bank ezekről beszámol a Piaci Infrastruktúra Testületnek, és annak utasításai szerint jár el.

               (6)   A felhatalmazott központi bank megtesz minden ahhoz szükséges intézkedést, hogy az eurorendszerbeli központi bankok és adott esetben a felhatalmazott központi bank teljesíteni tudja a koncessziós szerződéssel kapcsolatos feladatait és kötelezettségeit, valamint ezekről beszámol a Piaci Infrastruktúra Testületnek, és annak kapcsolódó utasításai szerint jár el.

               (7)   A felhatalmazott központi bank fogadja a koncessziós szerződéssel kapcsolatos valamennyi értesítést, nyilatkozatot és fizetési meghagyást (beleértve a jogi kézbesítéseket) annak érdekében, hogy teljesíteni tudja az eurorendszerbeli központi bankok és adott esetben a felhatalmazott központi bank koncessziós szerződéssel kapcsolatos feladatait és kötelezettségeit.

               (8)   Az 5. cikk sérelme nélkül az eurorendszerbeli központi bankok megtérítik a felhatalmazott központi banknak a koncessziós szerződések (5)–(7) bekezdés szerinti kezelésével és nyomon követésével kapcsolatban felmerült valamennyi észszerű költségét.

            5. cikk
            Kompenzációs követelések

               (1)   A felhatalmazott központi bank korlátlanul felelős az eurorendszerbeli központi bankok irányában az e határozat szerinti jogainak és kötelezettségeinek teljesítésével kapcsolatos csalás vagy szándékos kötelezettségszegés eredményeképpen keletkező veszteségért vagy kárért. Felel egyben az eurorendszerbeli központi bankok irányában az e határozat szerinti kötelezettségeinek teljesítése során súlyos gondatlansággal okozott bármely veszteségért vagy kárért, amely esetben felelőssége naptári évenként 2 000 000 EUR összegre korlátozódik.

               (2)   Amennyiben a felhatalmazott központi bank az e határozat szerinti feladatainak teljesítése során csalással vagy szándékos gondatlansággal harmadik személynek veszteséget vagy kárt okoz, a felhatalmazott központi bank felel az e harmadik fél számára fizetendő kártérítésért.

               (3)   Amennyiben a felhatalmazott központi bank az e határozat szerinti feladatainak teljesítése során súlyos vagy egyszerű gondatlansággal harmadik személynek veszteséget vagy kárt okoz, a felhatalmazott központi bank felel e harmadik fél számára fizetendő kártérítésért. Az eurorendszerbeli központi bankok megtérítenek a felhatalmazott központi bank számára minden olyan kompenzációt, amely meghaladja az évenkénti 2 000 000 EUR-ban korlátozott összeget bírósági ítélet vagy a felhatalmazott központi bank és bármely harmadik fél közötti egyezség alapján, amennyiben az egyezséget a Piaci Infrastruktúra Testület előzetesen jóváhagyta.

               (4)   Az eurorendszerbeli központi bankok teljes mértékben és haladéktalanul megtérítik a felhatalmazott központi bank számára az olyan, harmadik felek számára fizetett bármely kompenzációt, amely a következők eredménye: a) részvételi követelmények és odaítélési feltételek; b) a választótestület részvételi követelményeken és odaítélési feltételeken alapuló döntése; c) a választótestület helytelen eljárása, kivéve, ha az a felhatalmazott központi bank írásbeli utasításával összhangban járt el, illetve ha nem kapott előzetesen megfelelő írásbeli tanácsot a felhatalmazott központi banktól az érintett kérdés tekintetében, feltéve, hogy ezt a tanácsot megfelelő időben előre, írásban kérte; d) a felhatalmazott központi bank hatókörén kívüli döntés vagy esemény, beleértve azokat, amelyek hatással lehetnek az odaítélt koncesszió érvényességére.

               (5)   A felhatalmazott központi bank számára az eurorendszerbeli központi bankok nem térítik meg a harmadik feleknek fizetett olyan kompenzációkat, amelyek az annak felelősségi körébe eső működésből vagy egyéb eljárási intézkedésből keletkeznek, kivéve, amennyiben a felhatalmazott központi bank a 3. cikk (5) bekezdése szerint saját tanácsával szemben a Piaci Infrastruktúra Testület utasításai szerint járt el.

               (6)   Amennyiben harmadik fél keresetet nyújt be a kiválasztási eljárással kapcsolatos olyan cselekményre vagy mulasztásra vonatkozóan, amelyért az eurorendszerbeli központi bankok kizárólagos felelősséget vállaltak, az eurorendszerbeli központi bankok a felhatalmazott központi bankkal való konzultációt követően utasítják azt intézkedések (például külső jogi tanácsadó vagy annak belső jogi szolgálata általi képviselet biztosítása) időben való megtételére. Miután az ilyen eljárások menetéről döntés született, az eurorendszerbeli központi bankok viselik az ilyen keresetből származó perköltséget és díjakat.

               (7)   Az eurorendszerbeli központi bankok teljes felelősséget vállalnak a választótestület tagjainak a kiválasztási eljárással kapcsolatos cselekményeiért vagy mulasztásaiért.

               (8)   Amennyiben harmadik fél által benyújtott kereset a kiválasztási eljárással kapcsolatos olyan cselekedetre vagy mulasztásra vonatkozik, amelyért a felhatalmazott központi bank kizárólagos felelősséget vállal, a felhatalmazott központi bank teljes mértékben együttműködik az eurorendszerbeli központi bankokkal az általa teendő intézkedésekben (például külső jogi tanácsadó vagy annak belső jogi szolgálata általi képviselet biztosítása), és őt terhelik az ebből származó költségek.

               (9)   Amennyiben az eurorendszerbeli központi bankok és a felhatalmazott központi bank együttesen felelősek harmadik fél veszteségeiért vagy káráért, a költségek azonos mértékben terhelik őket.

            6. cikk
            Záró rendelkezések

               (1)   Ez a feladatmeghatározás az éles bekapcsolás napjától számított tíz évig hatályos.

               (2)   A feladatmeghatározás lejárta nem érinti az adott koncessziós szerződések érvényességét.

            7. cikk
            Hatálybalépés
            Ez a határozat 2019. január 25-én lép hatályba.

            Kelt Frankfurt am Mainban, 2019. január 23-án.

                  az EKB elnöke

               Mario DRAGHI

            (1)  Az Európai Parlament és a Tanács 2014/23/EU irányelve (2014. február 26.) a koncessziós szerződésekről (HL L 94., 2014.3.28., 1. o.).


title: A Bizottság határozata (2019. február 14.) az európai statisztikai tanácsadó bizottság nyolc új tagjának kinevezéséről

text:
                  18.2.2019

                  HU

                  Az Európai Unió Hivatalos Lapja

                  C 63/4

         A BIZOTTSÁG HATÁROZATA
         (2019. február 14.)
         az európai statisztikai tanácsadó bizottság nyolc új tagjának kinevezéséről
         (2019/C 63/05)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai statisztikai tanácsadó bizottság létrehozásáról és a 91/116/EGK tanácsi határozat hatályon kívül helyezéséről szóló, 2008. március 11-i 234/2008/EK európai parlamenti és tanácsi határozatra (1) és különösen annak 4. cikke (1) bekezdésének a) pontjára,
         mivel:

                     (1)

                     Az európai statisztikai tanácsadó bizottság 24 tagból áll.

                     (2)

                     A 234/2008/EK határozat 4. cikkének (1) bekezdése értelmében tizenkét tagot az Európai Parlamenttel és a Tanáccsal való konzultációt követően a Bizottság nevez ki. A fent említett tizenkét tag közül négyet a 2016/C12/02 bizottsági határozat 5 évre nevez ki, és 2020-ben lejár a megbízatásuk.

                     (3)

                     A tagállamok eljuttatták a Bizottsághoz a statisztika területén megfelelő szakmai háttérrel rendelkező jelöltek listáját.

                     (4)

                     E nyolc tag kinevezésekor a Bizottság törekedett annak biztosítására, hogy a tagok egyenlő mértékben képviseljék a felhasználókat, a válaszadókat és az uniós statisztikák egyéb érdekeltjeit (beleértve a tudományos közösséget, a szociális partnereket és a civil társadalmat is).

                     (5)

                     A kinevezett tagok lemondásának vagy váratlan távollétének esetén alkalmazandó tartaléklista kerül összeállításra. A tagok tartaléklistáról történő kiválasztása során a Bizottság törekedni fog a felhasználói csoportok közötti egyensúly fenntartására,

               ELFOGADTA EZT A HATÁROZATOT:

            1. cikk
            A mellékletben megnevezett személyeket 2019. május 9-től kezdődő 5 éves időtartamra kinevezik az európai statisztikai tanácsadó bizottság tagjaivá.

            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2019. február 14-én.

                  a Bizottság részéről

                  az elnök

               Jean-Claude JUNCKER

            (1)  HL L 73., 2008.3.15., 13. o.

            MELLÉKLET

                        Axel BÖRSCH-SUPAN,

                        Maria João CASANOVA DE ARAÚJO E SÁ VALENTE ROSA,

                        Audronė JAKAITIENĖ,

                        Sune KARLSSON,

                        MÁTH András,

                        Marie BOHATÁ,

                        Peter VAN DER HEIJDEN,

                        Tõnu KOLLO.

               Tartaléklista:

                        Marcel DAS,

                        Domantas JASILIONIS.


title: A Tanács (EU) 2019/267 határozata (2019. február 12.) az Európai Unió és az Albán Köztársaság közötti, az Európai Határ- és Partvédelmi Ügynökség által az Albán Köztársaság területén végrehajtott fellépések kapcsán jogállási kérdéseket szabályozó megállapodás megkötéséről

text:
                  18.2.2019

                  HU

                  Az Európai Unió Hivatalos Lapja

                  L 46/1

         A TANÁCS (EU) 2019/267 HATÁROZATA
         (2019. február 12.)
         az Európai Unió és az Albán Köztársaság közötti, az Európai Határ- és Partvédelmi Ügynökség által az Albán Köztársaság területén végrehajtott fellépések kapcsán jogállási kérdéseket szabályozó megállapodás megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 77. cikke (2) bekezdése b) és d) pontjára és 79. cikke (2) bekezdésének c) pontjára, összefüggésben annak 218. cikke (6) bekezdése második albekezdése a) pontjának v. alpontjával,
         tekintettel az Európai Bizottság javaslatára,
         tekintettel az Európai Parlament egyetértésére (1),
         mivel:

                     (1)

                     A Tanács (EU) 2018/1031 határozatával (2) összhangban az Európai Unió és az Albán Köztársaság közötti, az Európai Határ- és Partvédelmi Ügynökség által az Albán Köztársaság területén végrehajtott fellépések kapcsán jogállási kérdéseket szabályozó megállapodást (a továbbiakban: a megállapodás) 2018. október 5-én aláírták, figyelemmel annak megkötésére.

                     (2)

                     A megállapodás eredményeképpen az európai határ- és partvédelmi csapatok gyorsan albán területre telepíthetők és ott reagálhatnak a migrációs áramlásoknak a partvidéki útvonalra való aktuális átterelődésére, valamint segítséget nyújthatnak a külső határ igazgatása és a migránscsempészés elleni küzdelem során.

                     (3)

                     Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal (3) összhangban nem vesz részt. Ennélfogva az Egyesült Királyság nem vesz részt ennek a határozatnak az elfogadásában, az rá nézve nem kötelező és nem alkalmazandó.

                     (4)

                     Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal összhangban nem vesz részt (4). Ennélfogva Írország nem vesz részt ennek a határozatnak az elfogadásában, az rá nézve nem kötelező és nem alkalmazandó.

                     (5)

                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó. Mivel ez a határozat a schengeni vívmányokon alapul, Dánia az említett jegyzőkönyv 4. cikkének megfelelően az e határozatról szóló tanácsi döntést követő hat hónapos időszakon belül határoz arról, hogy azt nemzeti jogában végrehajtja-e.

                     (6)

                     A megállapodást jóvá kell hagyni,

               ELFOGADTA EZT A HATÁROZATOT:

            1. cikk
            Az Európai Unió és az Albán Köztársaság közötti, az Európai Határ- és Partvédelmi Ügynökség által az Albán Köztársaság területén végrehajtott fellépések kapcsán jogállási kérdéseket szabályozó megállapodást (a továbbiakban: a megállapodás) a Tanács az Unió nevében jóváhagyja.
            A megállapodás szövegét csatolták e határozathoz.

            2. cikk
            A megállapodás 12. cikkének (1) bekezdésében előírt értesítést az Unió nevében a Tanács elnöke teszi meg.

            3. cikk
            Ez a határozat elfogadásának napján lép hatályba.

            Kelt Brüsszelben, 2019. február 12-én.

                  a Tanács részéről

                  az elnök

               E.O. TEODOROVICI

            (1)  2019. január 15-i egyetértés (a Hivatalos Lapban még nem tették közzé).

            (2)  A Tanács (EU) 2018/1031 határozata (2018. július 13.) az Európai Unió és az Albán Köztársaság közötti, az Európai Határ- és Partvédelmi Ügynökség által az Albán Köztársaság területén végrehajtott fellépések kapcsán jogállási kérdéseket szabályozó megállapodásnak az Unió nevében történő aláírásáról (HL L 185., 2018.7.23., 6. o.).

            (3)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.)

            (4)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).


title: A Tanács (KKBP) 2019/271 határozata (2019. február 18.) az ISIL-lel (Dáissal) és az al-Kaidával, valamint a velük összeköttetésben álló személyekkel, csoportokkal, vállalkozásokkal és szervezetekkel szembeni korlátozó intézkedésekről szóló (KKBP) 2016/1693 határozat módosításáról

text:
                  18.2.2019

                  HU

                  Az Európai Unió Hivatalos Lapja

                  LI 46/3

         A TANÁCS (KKBP) 2019/271 HATÁROZATA
         (2019. február 18.)
         az ISIL-lel (Dáissal) és az al-Kaidával, valamint a velük összeköttetésben álló személyekkel, csoportokkal, vállalkozásokkal és szervezetekkel szembeni korlátozó intézkedésekről szóló (KKBP) 2016/1693 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2016. szeptember 20-án elfogadta a (KKBP) 2016/1693 határozatot (1).

                     (2)

                     Tekintettel arra, hogy az ISIL (Dáis) és az al-Kaida, valamint a velük összeköttetésben álló személyek, csoportok, vállalkozások és szervezetek továbbra is fenyegetést jelentenek, egy személyt fel kell venni a korlátozó intézkedések hatálya alá tartozó személyeknek, csoportoknak, vállalkozásoknak és szervezeteknek a (KKBP) 2016/1693 határozat mellékletében foglalt jegyzékébe.

                     (3)

                     A (KKBP) 2016/1693 határozatot ezért ennek megfelelően módosítani kell,

               ELFOGADTA EZT A HATÁROZATOT:

            1. cikk
            A (KKBP) 2016/1693 határozat melléklete az e határozat mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Kelt Brüsszelben, 2019. február 18-án.

                  a Tanács részéről

                  az elnök

               F. MOGHERINI

            (1)  A Tanács (KKBP) 2016/1693 határozata (2016. szeptember 20.) az ISIL-lel (Dáissal) és az al-Kaidával, valamint a velük összeköttetésben álló személyekkel, csoportokkal, vállalkozásokkal és szervezetekkel szembeni korlátozó intézkedésekről, valamint a 2002/402/KKBP közös álláspont hatályon kívül helyezéséről (HL L 255., 2016.9.21., 25. o.).

            MELLÉKLET
            A következő személy felvételre kerül a (KKBP) 2016/1693 határozat mellékletében foglalt jegyzékbe:

                           „4.

                           Brahim el KHAYARI; születési idő: 1992. május 7.; születési hely: Nîmes (Franciaország); állampolgárság: francia.”


title: A Tanács (EU) 2019/306 határozata (2019. február 18.) Ausztriának az Ecuador és Ukrajna a gyermekek jogellenes külföldre vitelének polgári jogi vonatkozásairól szóló, 1980. évi Hágai Egyezményhez való csatlakozásának az Európai Unió érdekében való elfogadására történő felhatalmazásáról

text:
                  22.2.2019

                  HU

                  Az Európai Unió Hivatalos Lapja

                  L 51/11

         A TANÁCS (EU) 2019/306 HATÁROZATA
         (2019. február 18.)
         Ausztriának az Ecuador és Ukrajna a gyermekek jogellenes külföldre vitelének polgári jogi vonatkozásairól szóló, 1980. évi Hágai Egyezményhez való csatlakozásának az Európai Unió érdekében való elfogadására történő felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 81. cikke (3) bekezdésére, összefüggésben 218. cikke (6) bekezdésének b) pontjával,
         tekintettel az Európai Bizottság javaslatára,
         tekintettel az Európai Parlament véleményére (1),
         mivel:

                     (1)

                     Az Európai Unióról szóló szerződés 3. cikkében foglaltak szerint az Európai Unió egyik célja, hogy előmozdítsa a gyermekek jogainak védelmét. A gyermekek jogellenes elvitellel vagy visszatartással szembeni védelmét szolgáló intézkedések e politika fontos részét képezik.

                     (2)

                     A Tanács elfogadta a 2201/2003/EK rendeletet (2) (a továbbiakban: Brüsszel IIa. rendelet), amelynek célja, hogy megvédje a gyermekeket a jogellenes elvitel vagy visszatartás káros hatásaitól, és eljárásokat állapítson meg a szokásos tartózkodási helyük szerinti államba történő gyors visszatérésük biztosítására, valamint garantálja a kapcsolattartási jogok és a felügyeleti jogok védelmét.

                     (3)

                     A Brüsszel IIa. rendelet kiegészíti és megerősíti a gyermekek jogellenes külföldre vitelének polgári jogi vonatkozásairól szóló, 1980. október 25-i Hágai Egyezményt (a továbbiakban: az 1980. évi Hágai Egyezmény), amely nemzetközi szintű kötelezettségi és együttműködési rendszert hoz létre a szerződő államok, illetve a központi hatóságok között, és célja a jogellenesen elvitt vagy visszatartott gyermekek gyors visszatérésének biztosítása.

                     (4)

                     Az Unió valamennyi tagállama részes fele az 1980. évi Hágai Egyezménynek.

                     (5)

                     Az Unió arra ösztönzi a harmadik államokat, hogy csatlakozzanak az 1980. évi Hágai Egyezményhez, és támogatja az 1980. évi Hágai Egyezmény helyes végrehajtását, többek között azáltal, hogy a tagállamokkal együtt részt vesz a Hágai Nemzetközi Magánjogi Konferencia által rendszeresen szervezett különbizottságokban.

                     (6)

                     Az uniós tagállamok és a harmadik országok között alkalmazandó közös jogi keret lehet a legjobb megoldás az érzékeny természetű, a gyermekek jogellenes elvitelét érintő nemzetközi esetekre.

                     (7)

                     Az 1980. évi Hágai Egyezmény kimondja, hogy az egyezmény a csatlakozó állam és azon szerződő államok között alkalmazandó, amelyek nyilatkozatot tettek a csatlakozás elfogadásáról.

                     (8)

                     Az 1980. évi Hágai Egyezmény nem teszi lehetővé, hogy az olyan regionális gazdasági integrációs szervezetek, mint az Unió, annak szerződő felévé váljanak. Az Unió ezért nem csatlakozhat ehhez az Egyezményhez, és nem helyezheti letétbe egy állam csatlakozásának elfogadásáról szóló nyilatkozatot sem.

                     (9)

                     Az Európai Unió Bíróságának 1/13. sz. véleménye (3) értelmében az 1980. évi Hágai Egyezmény alapján tett, elfogadásról szóló nyilatkozatok az Unió kizárólagos külső hatáskörébe tartoznak.

                     (10)

                     Ecuador 1992. január 22-én letétbe helyezte az 1980. évi Hágai Egyezményhez való csatlakozásáról szóló okiratát. Az 1980. évi Hágai Egyezmény 1992. április 1-jén lépett hatályba Ecuadorban.

                     (11)

                     Ausztriát és Dániát kivéve már valamennyi érintett tagállam elfogadta Ecuador 1980. évi Hágai Egyezményhez való csatlakozását. Ecuador elfogadta Bulgária, Ciprus, Észtország, Lettország, Litvánia, Málta, Lengyelország, Szlovénia és Románia csatlakozását az 1980. évi Hágai Egyezményhez. Az Ecuadorban fennálló helyzet értékelése nyomán megállapítást nyert, hogy Ausztria az 1980. évi Hágai Egyezményben foglalt feltételek alapján az Unió érdekében el tudja fogadni Ecuador csatlakozását.

                     (12)

                     Ukrajna 2006. június 2-án letétbe helyezte az 1980. évi Hágai Egyezményhez való csatlakozásáról szóló okiratát. Az 1980. évi Hágai Egyezmény 2006. szeptember 1-jén lépett hatályba Ukrajnában.

                     (13)

                     Ausztriát és Dániát kivéve már valamennyi érintett tagállam elfogadta Ukrajna 1980. évi Hágai Egyezményhez való csatlakozását. Az Ukrajnában fennálló helyzet értékelése nyomán megállapítást nyert, hogy Ausztria az 1980. évi Hágai Egyezményben foglalt feltételek alapján az Unió érdekében el tudja fogadni Ukrajna csatlakozását.

                     (14)

                     Ausztriát ezért fel kell hatalmazni arra, hogy az e határozatban foglalt feltételeknek megfelelően az Unió érdekében helyezze letétbe Ecuador és Ukrajna csatlakozásának elfogadásáról szóló nyilatkozatait. Az Ecuadornak és Ukrajnának az 1980. évi Hágai Egyezményhez való csatlakozását már korábban elfogadó többi uniós tagállamnak nem kell új elfogadási nyilatkozatot letétbe helyezniük, mivel a nemzetközi közjog értelmében a már megtett nyilatkozatok továbbra is érvényesek.

                     (15)

                     A Brüsszel IIa. rendelet az Egyesült Királyságra és Írországra nézve kötelező, azok részt vesznek e határozat elfogadásában és alkalmazásában.

                     (16)

                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó,

               ELFOGADTA EZT A HATÁROZATOT:

            1. cikk

               (1)   Ausztria felhatalmazást kap arra, hogy az Unió érdekében elfogadja Ecuador és Ukrajna csatlakozását az 1980. évi Hágai Egyezményhez.

               (2)   Ausztria legkésőbb 2020. február 19-ig nyilatkozatot helyez letétbe az alábbi formában arról, hogy az Európai Unió érdekében elfogadja Ecuador és Ukrajna csatlakozását az 1980. évi Hágai Egyezményhez:

                  „[TAGÁLLAM teljes neve] kijelenti, hogy az (EU) 2019/306 tanácsi határozattal összhangban elfogadja Ecuador és Ukrajna csatlakozását a gyermekek jogellenes külföldre vitelének polgári jogi vonatkozásairól szóló, 1980. október 25-i Hágai Egyezményhez”.

               (3)   Ausztria tájékoztatja a Tanácsot és a Bizottságot Ecuadornak és Ukrajnának az 1980. évi Hágai Egyezményhez való csatlakozásának elfogadásáról szóló nyilatkozatának letétbe helyezéséről, és a letétbe helyezést követően két hónapon belül közli a Bizottsággal e nyilatkozat szövegét.

            2. cikk
            Ez a határozat a róla szóló értesítés napján lép hatályba.

            3. cikk
            E határozat címzettje Ausztria.

            Kelt Brüsszelben, 2019. február 18-án.

                  a Tanács részéről

                  az elnök

               N. BĂDĂLĂU

            (1)  A 2019. január 31-i vélemény (a Hivatalos Lapban még nem tették közzé).

            (2)  A Tanács 2201/2003/EK rendelete (2003. november 27.) a házassági ügyekben és a szülői felelősségre vonatkozó eljárásokban a joghatóságról, valamint a határozatok elismeréséről és végrehajtásáról, illetve az 1347/2000/EK rendelet hatályon kívül helyezéséről (HL L 338., 2003.12.23., 1. o.).

            (3)  ECLI:EU:C:2014:2303.


title: A Tanács (EU, Euratom) 2019/311 határozata (2019. február 19.) az Európai Gazdasági és Szociális Bizottságnak a Dán Királyság által javasolt két tagja kinevezéséről

text:
                  22.2.2019

                  HU

                  Az Európai Unió Hivatalos Lapja

                  L 51/28

         A TANÁCS (EU, Euratom) 2019/311 HATÁROZATA
         (2019. február 19.)
         az Európai Gazdasági és Szociális Bizottságnak a Dán Királyság által javasolt két tagja kinevezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 302. cikkére,
         tekintettel az Európai Atomenergia-közösséget létrehozó szerződésre és különösen annak 106a. cikkére,
         tekintettel a dán kormány javaslatára,
         tekintettel az Európai Bizottság véleményére,
         mivel:

                     (1)

                     A Tanács 2015. szeptember 18-án és 2015. október 1-jén elfogadta az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig tartó időszakra történő kinevezéséről szóló (EU, Euratom) 2015/1600 (1), illetve (EU, Euratom) 2015/1790 (2) határozatot. 2016. február 16-án a Tanács (EU) 2016/229 határozata (3) értelmében Marie-Louise KNUPPERT-et Arne GREVSEN váltotta fel tagként.

                     (2)

                     Bernt FALLENKAMP mandátumának megszűnését követően az Európai Gazdasági és Szociális Bizottság egy tagjának helye megüresedett.

                     (3)

                     Arne GREVSEN mandátumának megszűnését követően az Európai Gazdasági és Szociális Bizottság egy tagjának helye megüresedett,

               ELFOGADTA EZT A HATÁROZATOT:

            1. cikk
            A Tanács a hivatali idő hátralévő részére, azaz 2020. szeptember 20-ig, az Európai Gazdasági és Szociális Bizottság tagjaivá nevezi ki a következő személyeket:

                        —

                        Dorthe ANDERSEN, Head of Danish Trade Union EU Office,

                        —

                        Bente SORGENFREY, 1. vice president FH - Danish Trade Union Confederation.

            2. cikk
            Ez a határozat az elfogadásának napján lép hatályba.

            Kelt Brüsszelben, 2019. február 19-én.

                  a Tanács részéről

                  az elnök

               G. CIAMBA

            (1)  A Tanács 2015. szeptember 18-i (EU, Euratom) 2015/1600 határozata az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről (HL L 248., 2015.9.24., 53. o.).

            (2)  A Tanács 2015. október 1-jei (EU, Euratom) 2015/1790 határozata az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről (HL L 260., 2015.10.7., 23. o.).

            (3)  A Tanács 2016. február 16-i (EU) 2016/229 határozata az Európai Gazdasági és Szociális Bizottságnak a Dán Királyság által javasolt egy tagja kinevezéséről (HL L 41., 2016.2.18., 22. o.).


title: A Tanács (KKBP) 2019/312 határozata (2019. február 21.) az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról és hatályának meghosszabbításáról

text:
                  22.2.2019

                  HU

                  Az Európai Unió Hivatalos Lapja

                  L 51/29

         A TANÁCS (KKBP) 2019/312 HATÁROZATA
         (2019. február 21.)
         az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról és hatályának meghosszabbításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2014. április 15-én elfogadta az Európai Unió mali KBVP-missziójáról (EUCAP Sahel Mali [helyesen: EUCAP Száhel Mali]) szóló 2014/219/KKBP határozatot (1).

                     (2)

                     A Tanács 2017. január 11-én elfogadta a (KKBP) 2017/50 határozatot (2), amellyel 2019. január 14-ig meghosszabbította az EUCAP Száhel Mali megbízatását. A Tanács 2017. december 7-én elfogadta a (KKBP) 2017/2264 határozatot (3), amellyel 2019. január 14-ig pénzügyi referenciaösszeget határozott meg az EUCAP Száhel Mali számára.

                     (3)

                     A Száhel-övezetről/Maliról szóló 2018. június 25-i következtetéseiben a Tanács hangsúlyozta a KBVP Száhel-övezeten belüli regionalizációjának fontosságát, szükség szerint a határokon átnyúló együttműködés polgári és katonai támogatása, a regionális együttműködési struktúrák – különös tekintettel a Száhel-övezet G5–országainak struktúráira – és a G5-országoknak a régióbeli biztonsági kihívások kezelésére való képessége és szerepvállalása megerősítésének céljával.

                     (4)

                     A Politikai és Biztonsági Bizottság az EUCAP Száhel Mali stratégiai felülvizsgálatát követően 2018. október 25-én azt ajánlotta, hogy 2021. január 14-ig hosszabbítsák meg az Száhel Mali megbízatását.

                     (5)

                     A Tanács 2018. december 17-én – a Száhel-övezeten belüli regionalizációra vonatkozó tervezési dokumentumok Tanács általi jóváhagyására várva – elfogadta a (KKBP) 2018/2008 határozatot (4), amellyel 2019. február 28-ig meghosszabbította az EUCAP Száhel Mali megbízatását és az említett időpontig pénzügyi referenciaösszeget határozott meg számára.

                     (6)

                     A 2014/219/KKBP határozat hatályát ezért 2021. január 14-ig meg kell hosszabbítani.

                     (7)

                     Az EUCAP Száhel Mali végrehajtására olyan helyzetben kerül majd sor, amely rosszabbodhat és akadályozhatja az Unió külső tevékenysége tekintetében az Európai Unióról szóló szerződés 21. cikkében meghatározott célok elérését,

               ELFOGADTA EZT A HATÁROZATOT:

            1. cikk
            A 2014/219/KKBP határozat a következőképpen módosul:

                        1.

                        A 14. cikk (1) bekezdése a következő albekezdéssel egészül ki:
                        „Az EUCAP Száhel Malival kapcsolatos kiadások fedezésére szolgáló pénzügyi referenciaösszeg a 2019. március 1. és 2021. január 14. közötti időszakban 66 930 000 EUR.”,

                        2.

                        A 18. cikk második mondata helyébe a következő szöveg lép:
                        „Ezt a határozatot 2021. január 14-ig kell alkalmazni.”

            2. cikk
            Ez a határozat az elfogadásának napján lép hatályba.
            Ezt a határozatot 2019. március 1-jétől kell alkalmazni.

            Kelt Brüsszelben, 2019. február 21-én.

                  a Tanács részéről

                  az elnök

               G. CIAMBA

            (1)  A Tanács 2014/219/KKBP határozata (2014. április 15.) az Európai Unió mali KBVP-missziójáról (EUCAP Sahel Mali [helyesen: EUCAP Száhel Mali]) (HL L 113., 2014.4.16., 21. o.).

            (2)  A Tanács (KKBP) 2017/50 határozata (2017. január 11.) az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról (HL L 7., 2017.1.12., 18. o.).

            (3)  A Tanács (KKBP) 2017/2264 határozata (2017. december 7.) az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról (HL L 324., 2017.12.8., 52. o.).

            (4)  A Tanács (KKBP) 2018/2008 határozata (2018. december 17.) az Európai Unió mali KBVP-missziójáról (EUCAP Sahel Mali [helyesen: EUCAP Száhel Mali]) szóló 2014/219/KKBP határozat módosításáról és meghosszabbításáról (HL L 322., 2018.12.18., 24. o.).